SKRIFTLIG FORESPØRGSEL E-0184/02

af Caroline Jackson (PPE-DE) til Kommissionen

(6. februar 2002)

Om: Brandsikring af bygninger

Der bliver nu markedsført nye byggematerialer (f.eks. autoklaveret porebeton), som giver en meget høj grad af brandsikkerhed, og som opfylder de strengeste brandsikringskrav.

Kommissionen bedes på den baggrund oplyse følgende:

1. Har den planer om at opdatere Rådets henstilling af 22. december 1986 om brandsikring af hoteller (86/666/EØF(1))? I benægtende fald, hvorfor ikke?

2. Brandsikringskravene til byggematerialer varierer meget stærkt mellem medlemsstaterne og er meget lempelige i nogle af dem. Vil Kommissionen på den baggrund fremlægge forslag med henblik på bedre brandsikring generelt?

(1) EFT L 384 af 31.12.1986, s. 60.

Svar afgivet på Kommissionens vegne af David Byrne

(15. marts 2002)

Kommissionen har iværksat en undersøgelse af Rådets henstilling af 22. december 1986 om standardiserede oplysninger om eksisterende hoteller(1) for at undersøge, hvorvidt målsætningerne i henstillingen er blevet opnået, og hvorvidt det er nødvendigt med yderligere foranstaltninger. Dette initiativ er en opfølgning på rapporten om anvendelse af henstilling 86/666/EEC(2), som Kommissionen forelagde for Europa-Parlamentet og Rådet. Som det blev meddelt i rapportens konklusioner, har Kommissionen til hensigt at undersøge behovet for at ajourføre de tekniske retningslinjer i henstillingen. Det første skridt, der skal udføres i tæt samarbejde med de nationale myndigheder og med bidrag fra de interesserede parter, vil fokusere på vurderingen af de tekniske retningslinjer i henstillingen på baggrund af det teknologiske og videnskabelige fremskridt, der er sket siden dens vedtagelse.

De næste skridt drejer sig om de andre områder i rapporten, navnlig definitionen på mere præcise bestemmelser med hensyn til alternative løsninger i de tilfælde, hvor retningslinjerne ikke kan anvendes på de eksisterende hoteller, og styrkelsen af bestemmelserne om overvågningen af gennemførelsen. Formidling af den bedste praksis inden for forvaltning og kontrol af brandsikring overvejes også. Kommissionen har til hensigt at afslutte dette arbejde i 2003.

Reglerne for byggevarers brandsikkerhed forvaltes i øjeblikket på medlemsstatsplan. Kommissionen har imidlertid i samråd med medlemsstaternes brandmyndigheder udarbejdet europæiske klassifikationssystemer for byggevarer i forbindelse med deres reaktion ved og modstandsdygtighed over for brand.

Disse euroklassificeringer er fastlagt i form af beslutninger fra Kommissionen, der er truffet som led i gennemførelsen af direktivet om byggevarer, dvs. Rådets direktiv 89/106/EØF af 21. december 1988 om indbyrdes tilnærmelse af medlemsstaternes love og administrative bestemmelser om byggevarer(3). De udgør et vigtigt redskab for medlemsstaterne med henblik på at harmonisere kravene til byggevarers brandmæssige egenskaber. Euroklassificeringerne med hensyn til reaktion ved brand understøttes af en helt ny europæisk testmetode, kaldet single burning item (enkelt brændende genstand) eller SBI-test. Denne test blev delvis støttet finansielt af Kommissionen og udgør en harmoniseret måde at vurdere, hvordan byggevarer reagerer ved brand. Normen i forbindelse med SBI-testen blev offentliggjort den 13. februar 2002. Derfor er euroklassificeringerne med hensyn til reaktion ved brand klar til at blive anvendt, og medlemsstaterne har dermed fået fælles rammer. Kommissionen er overbevist om, at det nye euroklassificeringssystem vil være et vigtigt bidrag til at øge brandsikringen i bygninger.

(1) EFT L 384 af 31.12.1986.

(2) KOM(2001) 348 endelig udg.

(3) EFT L 40 af 11.2.1989.